පහේ ශිෂ්‍යත්ව විභාගයෙන් සමත් දරු දැරියන් වෙනුවෙන් සහතිකයක් නිකුත් කිරීමට රජය තීරණය කරයි.මේ දක්වා සිදු වූයේ එම විභාගයේ කඩඉම් ලකුණු ප්‍රමාණය ප්‍රකාශයට පත් කිරීම වන අතර එම ලකුණු ප්‍රමාණය ලබා නොගත් දරුවෙකු විභාගයෙන් අසමත් ලෙස සැළකීමට පුරුදුව සිටි හෙයින් දරුවාට බරපතළ හානියක් සිදු වන බව ජනාධිපති මහින්ද රාජපක්ෂ මහතා පෙන්වා දෙයි.පසුගිය 2010 හා 2011 වසරවල පැවැති ශිෂ්‍යත්ව විභාගවලින් සමත් දරු දැරියන් පිරිසකට සහතික පත් ලබා දීම නිමිත්තෙන් අරලියගහ මන්දිරයේ දී පැවැති උත්සවයක් අමතමින් ජනාධිපතිවරයා මේ බව සඳහන් කළේය.ඉතිහාසයේ පළමු වරට පහේ ශිෂ්‍යත්ව විභාගය සමත් දරු දැරියන් සඳහා සහතිකපත් ප්‍රදානය කෙරුණු අතර ඒ අනුව එක් ප්‍රශ්න පත්‍රයකට ලකුණු 35 බැගින් ප්‍රශ්න පත්‍ර දෙකට ලකුණු 70 ක් හෝ ඊට වඩා ලබාගත් දරුවන් වෙනුවෙන් මේ සහතික පත් ප්‍රදානය සිදු කෙරිණි.මෙහිදී අදාළ ශිෂ්‍යයා හෝ ශිෂ්‍යාව ලබා ගත් ලකුණු ප්‍රමාණය නිශ්චිතව දක්වා විභාග දෙපාර්තමේන්තුව මඟින් සහතිකයක් නිකුත් කර තිබේ.